Document ID: 31998R1069

ΚΑΝΟΝΙΣΜΟΣ (ΕΚ) αριθ. 1069/98 ΤΗΣ ΕΠΙΤΡΟΠΗΣ της 26ης Μαΐου 1998 για την τροποποίηση του κανονισμού (ΕΚ) αριθ. 542/95 της 10ης Μαρτίου 1995, σχετικά με την εξέταση των τροποποιήσεων των όρων χορήγησης άδειας κυκλοφορίας που εμπίπτουν στο πεδίο εφαρμογής του κανονισμού (ΕΟΚ) αριθ. 2309/93 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2309/93 του Συμβουλίου, της 22ας Ιουλίου 1993, για τη θέσπιση κοινοτικών διαδικασιών έγκρισης και εποπτείας των φαρμακευτικών προϊόντων για ανθρώπινη και κτηνιατρική χρήση και για τη σύσταση Ευρωπαϊκού Οργανισμού για την αξιολόγηση των φαρμακευτικών προϊόντων (1), όπως τροποποιήθηκε από τον κανονισμό (ΕΚ) αριθ. 649/98 (2), και ιδίως το άρθρο 15 παράγραφος 4 και το άρθρο 37 παράγραφος 4,
Εκτιμώντας:
ότι η κτηθείσα πείρα από την εφαρμογή του κανονισμού (ΕΚ) αριθ. 542/95 της Επιτροπής, της 10ης Μαρτίου 1995, σχετικά με την εξέταση των τροποποιήσεων των όρων για τις άδειες κυκλοφορίας που εμπίπτουν στο πεδίο εφαρμογής του κανονισμού (ΕΟΚ) αριθ. 2309/93 (3), κατέδειξε ότι απαιτείται κατάλληλη τροποποίηση των όρων του εν λόγω κανονισμού 7
ότι είναι σκόπιμο να θεσπιστεί διαδικασία που θα ακολουθείται στις περιπτώσεις που η Επιτροπή επιβάλλει επείγοντες περιορισμούς ασφαλείας 7
ότι είναι επίσης αναγκαίο να επιφερθούν ορισμένες αλλαγές στα παραρτήματα του κανονισμού αυτού 7
ότι οι διατάξεις του παρόντος κανονισμού είναι σύμφωνες με τη γνώμη της μόνιμης επιτροπής φαρμάκων για τον άνθρωπο και της μόνιμης επιτροπής κτηνιατρικών φαρμάκων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 542/95 τροποποιείται ως εξής:
1. Στο άρθρο 1 προστίθεται η ακόλουθη παράγραφος 3:
«3. Σε περίπτωση που η Επιτροπή επιβάλλει προσωρινούς επείγοντες περιορισμούς ασφαλείας στον κάτοχο αδείας κυκλοφορίας, ο κάτοχος άδειας κυκλοφορίας υποχρεούται να υποβάλει αίτηση τροποποίησης, λαμβάνοντας υπόψη τους περιορισμούς ασφαλείας που επιβάλλει η Επιτροπή. Η αίτηση αυτή υποβάλλεται χωρίς καθυστέρηση στον οργανισμό για την εφαρμογή των διαδικασιών που καθορίζονται στα άρθρα 6 και 7 του παρόντος κανονισμού. Η παρούσα παράγραφος εφαρμόζεται υπό την επιφύλαξη του άρθρου 18 του κανονισμού (ΕΟΚ) αριθ. 2309/93.»
2. Στο άρθρο 8, οι παράγραφοι 1 και 2 αντικαθίστανται από το ακόλουθο κείμενο:
«1. Όταν η αρμόδια επιτροπή γνωμοδοτεί, ο οργανισμός ενημερώνει πάραυτα τον κάτοχο της άδειας κυκλοφορίας και την Επιτροπή και διαβιβάζει στην Επιτροπή τις μεταβολές που πρέπει να επιφερθούν στους όρους της άδειας κυκλοφορίας συνοδευόμενες από τα έγγραφα που καθορίζονται στο άρθρο 9 παράγραφος 3 και στο άρθρο 31 παράγραφος 3 του κανονισμού (ΕΟΚ) αριθ. 2309/93.
2. Το άρθρο 9 παράγραφοι 1 και 2 ή το άρθρο 31 παράγραφοι 1 και 2 του κανονισμού (ΕΟΚ) αριθ. 2309/93 εφαρμόζονται στη γνώμη που διατυπώνει η αρμόδια επιτροπή.»
3. Στο παράρτημα I, το κείμενο του σημείου Α αντικαθίσταται από το ακόλουθο κείμενο:
«Α. Κατά παρέκκλιση, η διαδικασία που καθορίζεται στα άρθρα 6, 7 και 8 του παρόντος κανονισμού εφαρμόζεται:
- στις ήσσονος σημασίας τροποποιήσεις αριθ. 11, 12, 13, 15 και 16 που απαριθμούνται κατωτέρω καθώς και στις ήσσονος σημασίας τροποποιήσεις αριθ. 24 και 25, εφόσον η χρησιμοποιούμενη μέθοδος δοκιμών δεν είναι φυσικοχημική μέθοδος για φάρμακα που εμπίπτει στο πεδίο εφαρμογής των οδηγιών 89/342/ΕΟΚ (*) ή 89/381/ΕΟΚ (**) ή 90/677/ΕΟΚ (***) του Συμβουλίου ή για τα φάρμακα που θεωρήθηκαν ως υπαγόμενα στο μέρος Α του παραρτήματος του κανονισμού (ΕΟΚ) αριθ. 2309/93.
- σε κάθε ήσσονος σημασίας τροποποίηση, όταν επιβάλλεται η διενέργεια ειδικής επιθεώρησης στη μονάδα παραγωγής.
(*) ΕΕ L 142 της 25. 5. 1989, σ. 14.
(**) ΕΕ L 181 της 28. 6. 1989, σ. 44.
(***) ΕΕ L 373 της 31. 12. 1990, σ. 26.»
4. Στο παράρτημα Ι, το κείμενο της τροποποίησης αριθ. 1 αντικαθίσταται από το ακόλουθο κείμενο:
«1. - Μεταβολή μετά από τροποποίηση(-σεις) της (των) αδείας(-ών) παραγωγής
Γενική προϋπόθεση: η νέα άδεια παραγωγής, η οποία εγκρίνεται από την αρμόδια εποπτεύουσα αρχή, υποβάλλεται στην αρμόδια αρχή.
- Μεταβολή στην επωνυμία του παραγωγού του φαρμάκου
Απαραίτητη προϋπόθεση: η μονάδα παραγωγής να παραμένει η ίδια.
- Μεταβολή της (των) μονάδας(-ων) παραγωγής για τμήμα ή για το σύνολο της διαδικασίας παραγωγής φαρμάκου
Απαραίτητη προϋπόθεση: η διαδικασία παραγωγής και οι προδιαγραφές παραμένουν αμετάβλητες, συμπεριλαμβανομένων των μεθόδων διεξαγωγής δοκιμών.
- Ανάκληση της άδειας παραγωγής για την μονάδα παραγωγής.»
5. Στο παράρτημα Ι, το κείμενο της τροποποίησης αριθ. 5 αντικαθίσταται από το ακόλουθο κείμενο:
«5. Μεταβολή στο χρωστικό σύστημα του προϊόντος [προσθήκη, κατάργηση ή υποκατάσταση χρωστικής(-ών)]
Απαραίτητη προϋπόθεση: Τα ίδια λειτουργικά χαρακτηριστικά, αμετάβλητος τύπος διαλυτοποίησης για τις στερεές φαρμακοτεχνικές μορφές. Κάθε ελάσσονος σημασίας τροποποίηση του σκευάσματος προκειμένου να διατηρηθεί το ολικό βάρος πρέπει να διενεργείται με έκδοχο που αποτελεί ήδη σημαντικό στοιχείο στη σύνθεση του σκευάσματος.»
6. Στο παράρτημα Ι, το κείμενο της τροποποίησης αριθ. 6 αντικαθίσταται από το ακόλουθο κείμενο:
«6. Μεταβολή στο σύνολο των αρωματικών υλών του προϊόντος [προσθήκη, κατάργηση ή αντικατάσταση αρωματικής(-ών) ύλης(-ών)]
Απαραίτητη προϋπόθεση: η προτεινόμενη αρωματική ύλη πρέπει να συμφωνεί με την οδηγία 88/388/ΕΟΚ του Συμβουλίου (*). Κάθε ελάσσονος σημασίας μεταβολή του σκευάσματος προκειμένου να διατηρηθεί το ολικό βάρος πρέπει να διενεργείται με έκδοχο που αποτελεί ήδη σημαντικό στοιχείο στη σύνθεση του σκευάσματος.
(*) ΕΕ L 184 της 15. 7. 1988, σ. 61.»
7. Στο παράρτημα Ι, μετά την τροποποίηση αριθ. 10, προστίθεται το ακόλουθο κείμενο:
«10α. Προσθήκη, κατάργηση ή αντικατάσταση συσκευής μετρήσεως για υγρές από του στόματος φαρμακοτεχνικές μορφές και άλλες φαρμακοτεχνικές μορφές
Απαραίτητη προϋπόθεση: το μέγεθος και, κατά περίπτωσιν, η ακρίβεια της προτεινόμενης συσκευής μετρήσεως πρέπει να συμβιβάζονται με την εγκριθείσα δοσολογία.»
8. Στο παράρτημα Ι, μετά την τροποποίηση αριθ. 11, προστίθεται το ακόλουθο κείμενο:
«11α. Μεταβολή της επωνυμίας παραγωγού της δραστικής ουσίας
Απαραίτητη προϋπόθεση: ο παραγωγός της δραστικής ουσίας παραμένει ο ίδιος.
11β. Αλλαγή προμηθευτή ενδιάμεσης ουσίας που χρησιμοποιείται στην παραγωγή του δραστικού συστατικού
Απαραίτητη προϋπόθεση: οι προδιαγραφές, οι διαδικασίες συνθετικής παραγωγής και οι διαδικασίες ελέγχου ποιότητας είναι οι ίδιες με τις ήδη εγκριθείσες.»
9. Στο παράρτημα Ι, μετά την τροποποίηση αριθ. 12, προστίθεται το ακόλουθο κείμενο:
«Εναλλακτική προϋπόθεση: ". . . ή εκδίδεται πιστοποιητικό καταλληλότητας από την ευρωπαϊκή φαρμακοποιία".
12α. Αλλαγή των προδιαγραφών υλικού εκκινήσεως ή ενδιάμεσου υλικού που χρησιμοποιείται στην παραγωγή του δραστικού συστατικού
Απαραίτητη προϋπόθεση: αυστηρότερες προδιαγραφές ή προσθήκη νέων δοκιμών και ορίων.»
10. Στο παράρτημα Ι, μετά την τροποποίηση αριθ. 15, προστίθεται το ακόλουθο κείμενο:
«15α. Μεταβολή στους ενδο-διαδικαστικούς ελέγχους που διενεργούνται κατά την παραγωγή του προϊόντος
Απαραίτητη προϋπόθεση: αυστηρότερες προδιαγραφές ή προσθήκη νέων δοκιμών και ορίων.»
11. Στο παράρτημα Ι, μετά την τροποποίηση αριθ. 20, προστίθεται το ακόλουθο κείμενο:
«20α. Επέκταση του χρόνου διατήρησης/επαναδοκιμής του δραστικού συστατικού
Απαραίτητη προϋπόθεση: έχουν εκπονηθεί μελέτες σταθερότητας με βάση το πρωτόκολλο που είχε εγκριθεί κατά την έκδοση της άδειας κυκλοφορίας 7 οι μελέτες σταθερότητας πρέπει να αποδεικνύουν ότι τηρούνται ακόμη οι συμπεφωνημένες προδιαγραφές για την ημερομηνία λήξεως.»
12. Στο παράρτημα Ι, μετά την τροποποίηση αριθ. 24, προστίθεται το ακόλουθο κείμενο:
«24α. Μεταβολή στη διαδικασία δοκιμής για υλικό εκκινήσεως ή ενδιάμεσο υλικό που χρησιμοποιείται στην παραγωγή του δραστικού συστατικού
Απαραίτητη προϋπόθεση: τα αποτελέσματα του ελέγχου καταλληλότητας της μεθόδου να αποδεικνύουν ότι η νέα διαδικασία δοκιμής είναι τουλάχιστον ισοδύναμης καταλληλότητας με την προηγούμενη διαδικασία. Δεν θίγονται οι προδιαγραφές.»
13. Στο παράρτημα Ι, η υποσημείωση της τροποποίησης αριθ. 26 τροποποιείται ως εξής:
«Στις περιπτώσεις κατά τις οποίες ο κάτοχος της αδείας κυκλοφορίας αναφέρεται στην τελευταία έκδοση της φαρμακοποιίας, δεν απαιτείται αίτηση για τροποποίηση, υπό τον όρον ότι η μεταβολή εισάγεται εντός εξαμήνου από της εκδόσεως της αναθεωρημένης μονογραφίας.»
14. Στο παράρτημα Ι, ο τίτλος της τροποποίησης αριθ. 30 αντικαθίσταται από το ακόλουθο κείμενο:
«30. Μεταβολή του μεγέθους της συσκευασίας του φαρμάκου»
Προστίθεται συμπληρωματικός όρος: «Το υλικό συσκευασίας παραμένει το ίδιο.»
15. Στο παράρτημα Ι, προστίθεται νέος όρος στην τροποποίηση αριθ. 31:
«Η μεταβολή δεν αφορά θεμελιώδες στοιχείο του υλικού συσκευασίας, το οποίο επηρεάζει την χορήγηση ή την χρήση του προϊόντος.»
16. Στο παράρτημα Ι, ο τίτλος της τροποποίησης αριθ. 32 αντικαθίσταται από το ακόλουθο κείμενο:
«32. Μεταβολή εντύπων, εκτύπων ή άλλων διακριτικών σημείων (εκτός εγκοπών) στα δισκία ή επιγραφών στις κάψουλες, συμπεριλαμβανομένης της προσθήκης ή της μεταβολής των μελανιών που χρησιμοποιούνται για την σήμανση του προϊόντος.»
17. Στο παράρτημα Ι, μετά την τροποποίηση αριθ. 33, προστίθεται η ακόλουθη τροποποίηση:
«34. - Μεταβολή στην διαδικασία παραγωγής μη πρωτεϊνούχου συστατικού η οποία οφείλεται στην επακόλουθη εισαγωγή βιοτεχνολογικού σταδίου.
Γενικές παρατηρήσεις:
- Η ειδική αυτή τροποποίηση αποβλέπει στη συμπλήρωση των ήδη υφιστάμενων τροποποιήσεων που μπορούν να ισχύσουν στο συγκεκριμένο αυτό πλαίσιο, ειδικότερα δε των τροποποιήσεων αριθ. 4, 11, 12, 18, 19 και 26.
- Πρέπει να τηρείται η κοινοτική νομοθεσία που εφαρμόζεται σε ειδικές ομάδες προϊόντων (*).
- Τα φάρμακα που περιέχουν πρωτεϊνούχα συστατικά λαμβανόμενα μέσω βιοτεχνολογικής διαδικασίας εμπίπτουν στο πεδίο εφαρμογής του μέρους Α του κανονισμού (ΕΟΚ) αριθ. 2309/93 του Συμβουλίου.
- Μεταβολή στη διαδικασία παραγωγής συστατικών, η οποία είναι σύμφωνη με μονογραφία της ευρωπαϊκής φαρμακοποιίας και επαληθεύεται μέσω πιστοποιητικού καταλληλότητας από την ευρωπαϊκή φαρμακοποιία.
Απαραίτητες προϋποθέσεις: προδιαγραφές και φυσικές ιδιότητες καθώς και οι φυσικοχημικές ιδιότητες και όλα τα χαρακτηριστικά παραμένουν τα ίδια.
- Μεταβολή στη διαδικασία παραγωγής των συστατικών, η οποία απαιτεί νέα διαδικασία ελέγχου ξένων υλών
Απαραίτητες προϋποθέσεις: προδιαγραφές και φυσικές ιδιότητες καθώς και όλα τα χαρακτηριστικά των συστατικών παραμένουν τα ίδια. Εάν η μέθοδος παραγωγής δημιουργεί το ενδεχόμενο παραμονής ξένων υλών μη ελεγχόμενων στην μονογραφία της φαρμακοποιίας, οι εν λόγω ξένες ύλες πρέπει να δηλώνονται και να περιγράφεται κατάλληλη διαδικασία ελέγχου. Ο συμπληρωματικός αυτός έλεγχος πρέπει να καθορίζεται σε πιστοποιητικό καταλληλότητας από την ευρωπαϊκή φαρμακοποιία.
(*) Τρόφιμα και συστατικά τροφίμων σύμμορφα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (ΕΕ L 43 της 14. 2. 1997, σ. 1). Χρωστικές ύλες που χρησιμοποιούνται στα τρόφιμα που εμπίπτουν στο πεδίο εφαρμογή της οδηγία 94/36/ΕΚ του Ευρωπαϊκού Κοινοβουλίου και του Συμβουλίου (ΕΕ L 237 της 10. 9. 1994, σ. 13), πρόσθετα τροφίμων της οδηγίας 88/388/ΕΟΚ του Συμβουλίου, διαλύτες εκχυλίσεως κατά την έννοια της οδηγίας 88/344/ΕΟΚ του Συμβουλίου (ΕΕ L 157 της 24. 6. 1988, σ. 28), όπως τροποποιήθηκε τελευταία από την οδηγία 92/115/ΕΟΚ, (ΕΕ L 409 της 31. 12. 1992, σ. 31) και τρόφιμα ή συστατικά τροφίμων που παράγονται με τη βοήθεια βιοτεχνολογικού σταδίου που εισήχθη στην παρασκευή/παραγωγή δεν επιβάλλεται να γνωστοποιούνται ως τροποποίηση έναντι των όρων της αδείας κυκλοφορίας.»
18. Στο παράρτημα ΙΙ, μετά τον τίτλο, το κείμενο της πρώτης παραγράφου και ο υπότιτλος που ακολουθεί αντικαθίστανται από το ακόλουθο κείμενο:
«Ορισμένες μεταβολές της αδείας κυκλοφορίας πρέπει να θεωρείται ότι αλλάζουν ριζικά τους όρους της άδειας αυτής και κατά συνέπειαν δεν μπορούν να θεωρούνται τροποποίηση κατά την έννοια του άρθρου 15 παράγραφος 4 του κανονισμού (ΕΟΚ) αριθ. 2309/93 και δεν είναι δυνατόν να εγκρίνονται με απλουστευμένη διαδικασία. Όσον αφορά τις μεταβολές αυτές, οι οποίες περιγράφονται κατωτέρω, κάθε νέα αίτηση πρέπει να εξετάζεται στο πλαίσιο μιας πλήρους διαδικασίας επιστημονικής αξιολόγησης (όπως για την χορήγηση άδειας κυκλοφορίας). Κατά περίπτωσιν, τυχόν επέκταση ή τροποποίηση ισχύουσας άδειας κυκλοφορίας θα πρέπει να εγκρίνεται από την Κοινότητα.
Το παρόν παράρτημα εφαρμόζεται με την επιφύλαξη των διατάξεων του άρθρου 4 της οδηγίας 65/65/ΕΟΚ και του άρθρου 5 της οδηγίας 81/851/ΕΟΚ.»
19. Στο παράρτημα ΙΙ, το κείμενο της τροποποίησης αριθ. 4 στοιχείο ii) αντικαθίσταται από το ακόλουθο κείμενο:
«ii) Συντόμευση της περιόδου αναμονής μετά την χορήγηση κτηνιατρικού φαρμάκου, εφόσον η μεταβολή δεν σχετίζεται με τον καθορισμό ή την τροποποίηση ανωτάτου ορίου καταλοίπων σύμφωνα με τον κανονισμό (ΕΟΚ) αριθ. 2377/90 (*).
(*) ΕΕ L 224 της 18. 8. 1990, σ. 1.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Μαΐου 1998.

Labels: 0
3